tartuNLP/wikipedia-smugri-20251201 huggingface dataset:
HMS Bulwark (L15)

HMS Bulwark (viirinumero L15) on Yhdistyneen kuningaskunnan laivaston Albion-luokan maihinnousualus.
Valmistus.
Alus tilattiin 18. heinäkuuta 1996 BAE Systems Marinelta, joka laski kölin 27. tammikuuta 2000. Se laskettiin vesille 15. marraskuuta 2001 ja valmistui 10. joulukuuta 2004. Alus otettiin palvelukseen 25. huhtikuuta 2005.
Palvelus.
Vuonna 2011 alus määrättiin laivaston lippulaivaksi. Se johti 2012 "RFA Mounts Bayn" kanssa laivaston operaatioita liittyen olympialaisten turvallisuusjärjestelyihin. Alus partioi Portlandin ja Weymouthin alueilla purjehduskilpailuiden aikana. Alus siirrettiin 2015 huollettavaksi ja reserviin, mistä se palautettiin palvelukseen 2016.
Allinges

Allinges on kunta Ranskan itäosassa, Haute-Savoien departementissa Auvergne-Rhône-Alpesin alueella. Se sijaitsee noin 5 kilometriä Thonon-les-Bainsin kaupungista etelään.
Kunnan alueella on kaksi linnaa, vanha ja uusi. Linnat sijaitsevat lähekkäin mäen laella. Kummankin linnan historia ulottuu 1200-luvulle. Vanha linna "Château d'Allinges-Vieux" on raunioitunut. Uuden linnan "Château d'Allinges-Neufin" kappeli on 1000-luvulta, ja sen fresko on listattu historiallisten monumenttien luetteloon.
Barnaby

Barnaby oli Crockett Johnsonin eli oikealta nimeltään David Johnson Leiskin piirtämä englanninkielinen sarjakuva, joka julkaistiin ensimmäisen kerran vuonna 1942. Barnabyn tarinat ovat sadunomaisia ja sen kuvat kirkkaasti ja puhtaasti piirrettyjä. Crockett Johnson lopetti "Barnabyn" piirtämisen jo vuonna 1946. 
Yksinäinen lapsi.
Barnaby on yksinäinen lapsi, joka asuu isän ja äidin kanssa esikaupunkialueella. Hän turvautuu mielikuvitukseen ja näkee enemmän kuin vanhempansa. Barnabyllä on kummisetänään haltija: lihava irlantilainen, jolla on keijun siivet ja havannasikari taikasauvana. Haltijan nimi on "Mr. Jackeen J. O´Malley, Esq.", mutta velhona haltija ei ole erityisen etevä. Hänen taikansa epäonnistuvat usein. Seurallinen haltija kuuluu klubiin, jonka nimi on "Elves´, Leprechauns´, Gnomes´ and Little Men´s Chowder and Marching Society". Nimi tarkoittaa vapaasti käännettynä haltijoiden, maahisten, pikku-ukkojen ja menninkäisten marssi- ja kalasoppakerhoa. Haltija pitää itseään Barnabyn hyväntekijänä ja tyhjentää palkkiokseen perheen jääkaappia. Sarjakuvassa esiintyy myös haltijan ystävä "Kummitus Gus", joka ilmestyy Barnabylle puhuvana koirana. Barnaby haluaa näyttää lapsestaan huolestuneille vanhemmille mielikuvitusystävänsä, mutta isä ja äiti aina joko katsovat toisaalle tai eivät usko silmiään.
Sota-ajan sarjakuva.
Sota-aikana piirretyssä sarjassa kohtaavat toisaalta vanhempien todellisuus, pimennysmääräykset, kodinturvajoukkojen harjoitukset sekä huoli lapsesta ja toisaalta lapsen oma yksityinen maailma. Sarjakuvana "Barnaby" edustaa kaunista unennäköä, kaihoisaa runoa, puhdasta eskapismia ja taidetta.
Reyvroz

Reyvroz on kunta Ranskan itäosassa, Haute-Savoien departementissa Auvergne-Rhône-Alpesin alueella. Se sijaitsee Dransejoen varrella, noin 12 kilometriä Thonon-les-Bainsin kaupungista kaakkoon.
Saint Mauricen kirkon alttaritaulussa kuvataan Pyhän Mauritiuksen uhraus.
Alice Brown

Alice Brown (s. 20. syyskuuta 1960) on aktiiviuransa päättänyt yhdysvaltalainen pikajuoksija ja olympiavoittaja. Urallaan hän saavutti maailmanmestaruuskilpailuista kultaa 4 x 100 metrin viestijuoksusta vuonna 1987. Olympialaisista Brown saavutti pikaviestin kultaa Los Angelesissa vuonna 1984 ja Soulissa 1988. Los Angelesissa hän voitti lisäksi olympiahopeaa 100 metrillä.
Ennätyksikseen Brown juoksi 100 metrillä ajan 10,92 vuonna 1988 ja 200 metrillä ajan 22,39 vuonna 1988.
InnoTrans

InnoTrans-messut ovat maailman suurimmat rautatieteollisuuden messut, johon vuonna 2018 osallistui 137 391 messuvierasta ja 3 062 näytteilleasettajaa 61 eri maasta . Messutapahtuma järjestetään joka toinen vuosi Berliinin messualueella, jossa on normaalilevyisiä raiteita kiskokaluston esittelyä varten. Messujen jälkeisenä viikonloppuna yleisö voi tutustua näytteillä olevaan kiskokalustoon.
Johnny Hazard

Johnny Hazard on Frank Robbinsin luoma sarjakuva, joka on ilmestynyt Suomessa nimellä "Jonni Hurjapää". Johnny Hazardia julkaistiin vuosina 1944–1977 King Features Syndicaten kustantamana. Robbinsin piirrostyyli on vahva, realistinen ja persoonallinen. Kuvat ovat selkeitä, tyyliteltyjä ja taitavasti sommiteltuja. Suomessa sarjaa julkaistiin Suomen Sosialidemokraatissa, kunnes sankarin vastustajaksi tuli Che Guevaraa muistuttava sissipäällikkö, minkä jälkeen julkaiseminen lopetettiin.
Sarjakuvan sankari Johnny Hazard on CIA:n agentti, lentäjä ja luonteeltaan reilu ja rehellinen. Johnny Hazard on myös treenattu ja kovanyrkkinen. Hänen tehtävänsä on paljastaa eri puolilla maailmaa punainen vaara eli kommunistien solutus ja vieraan vallan agentit.
Jean d’Orléans (1874–1940)

 
Jean Pierre Clément Marie d’Orléans (4. syyskuuta 1874 Pariisi, Ranska – 25. elokuuta 1940 Larache, Espanjan Marokko) oli ranskalaisen Orléans-suvun päämies ja Ranskan orleanistien tukema kruununtavoittelija 1926–1940 nimellä Jean III. Hän oli Chartresin herttuan Robertin lapsi, Ranskan entisen kruununprinssin Ferdinand Filipin lapsenlapsi ja Ranskan viimeisen kuninkaan Ludvig Filipin lapsenlapsenlapsi. 
Jean syntyi vuonna 1874. Opiskeltuaan Pariisissa hän asui Tanskassa vuosina 1891–1899 ja palveli upseerina armeijassa vuodesta 1894. Koska häneltä evättiin palvelu Ranskan armeijassa ensimmäisen maailmansodan syttyessä, hän liittyi Punaiseen Ristiin. Jean oli historioitsija ja arkeologi, joka asui perheensä kanssa suurella maatilalla lähellä Rabatia Marokossa. Hän ja hänen vanhin poikansa olivat laillisesti kiellettyjä tulemasta Ranskaan vuodesta 1886. Hänestä tuli Ranskan kruunuperijä ja sukunsa päämies vuonna 1926, kun hänen serkkunsa Philippe kuoli. Tämä kuoli vain 2 kuukautta Compiègnen aselevosta, jossa Ranska antautui Natsi-Saksan joukoille. Pariisin kreivi Henri peri suvun päämieheyden ja kruunutavoittelijan tittelin nimellä Henri VI.
Akseli Nopola

Akseli Henrik Nopola (17. tammikuuta 1883 Karinainen – 29. huhtikuuta 1956 Vesilahti) oli suomalainen Vesilahdessa vaikuttanut kansakoulunopettaja ja päätoimittaja.
Akseli Nopolan vanhemmat olivat ratsutilallinen Juho Juhonpoika Nopola (1838–1893) ja Johanna Matintytär Tiilikainen (1841–1904). Hän oli naimisissa Anna Sofia Jaakolan (1889–1965) kanssa.
Nopola valmistui kansakoulunopettajaksi opettajaseminaarista vuonna 1906. Hän oli opettajana aluksi Ahtialan koululla Vesilahdessa ja sen jälkeen Narvan koululla opettajana vuodesta 1906 vuoteen 1950 saakka, jolloin hän jäi eläkkeelle. Nopola toimi myös Narvan postinhoitajana ja oli mukana Vesilahden Osuusmeijerin ja Vesilahden Osuuskassan toiminnassa.
Nopola oli Vesilahden Sanomat-lehden päätoimittajana 1931–1933 ja sen seuraajan Lempäälän-Vesilahden Sanomien Vesilahden osaston päätoimittajana vuodesta 1934. 
Nopola oli mukana opintokerho- ja nuorisoseuratoiminnassa esimiehenä ja kirjurina. Hän kuului Länsi-Vesilahden suojeluskunnan esikuntaan ja johti torvisoittokuntaa. Nopola oli Vesilahden kunnanvaltuuston jäsenenä ja valtuuston puheenjohtajana. Hän oli myös kirkkovaltuuston ja kirkkoneuvoston jäsenenä ja toimi Vesilahden opettajayhdistyksen puheenjohtajana.
Akseli Nopolan pojan, mainosalalla toimineen Risto Nopolan (1917–1995) lapsia ovat kirjailija, pakinoitsija ja kolumnisti Sinikka Nopola (1953–2021) ja lastenkirjailija Tiina Nopola (s. 1955). Risto Nopola oli mukana käynnistämässä vuonna 1965 Vesilahden Narvassa joka viides vuosi pidettäviä "Narvan Markkinat"-kotiseutujuhlia.
Betaniini

Betaniini (C24H26N2O13) on glykosideihin kuuluva orgaaninen yhdiste. Yhdistettä esiintyy muun muassa punajuuressa ja sitä käytetään esimerkiksi elintarvikkeiden värjäämiseen. 
Ominaisuudet, biosynteesi ja käyttö.
Huoneenlämpötilassa betaniini on punaista kiteistä ainetta. Yhdisteen rakenteessa on dihydroindoli- ja dihydropyridiiniyksiköt ja dihydroindolirakenteeseen on sitoutunut β-glykosidisidoksella glukoosi. Betaniini liukenee hyvin veteen ja etanoliin. Vahvasti happamissa oloissa se on violettia, pH-välillä 3–5 punaista ja pH:n kasvaessa väri muuttuu violetiksi. Vahvasti emäksisissä oloissa betaniini hydrolysoituu aglykonikseen betanidiiniksi. Aine hajoaa myös kuumennettaessa. Betaniini kuuluu betasyanidiiniväreihin ja on niistä merkittävin. Yhdistettä esiintyy erityisesti punajuuressa, mutta myös kvinoassa, opuntioiden hedelmissä ja "Amaranthus dubius" -kasvissa.
Tyrosiinista muodostuva L-dopa on keskeinen molekyyli betaniinin biosynteesissä. Siitä muodostuu hapetuksen ja renkaanmuodostumisen jälkeen betalaamihappoa. L-dopa voi hapettua myös dopakinoniksi, josta muodostuu syklodopaa. Betalaamihappo ja syklodopa kondensoituvat betanidiiniksi. Glykosyylitransferaasientsyymi liittää betanidiiniin glukoosin muodostaen betaniinia.
Betaniinia käytetään esimerkiksi jälkiruokien, jäätelön, keittojen ja kastikkeiden värjäämiseen. Yhdisteen E-koodi on E162.
Terry and the Pirates

Terry and the Pirates on Milton Caniffin piirtämä sarjakuva, joka ilmestyi ensimmäisen kerran 18. lokakuuta 1934. Suomessa sitä julkaisi Lukemista Kaikille nimellä "Terry sodassa ja seikkailuissa" ja Sarjakuvalehti nimellä "Riku seikkailuissa". Viimeisen kerran "Terry and the Pirates" ilmestyi 25. helmikuuta vuonna 1973. Sarjakuvasta on tehty myös päivitetty versio, joka julkaistiin vuosina 1995-97. 
Terry on nuori amerikkalaispoika, jonka isoisä on kuollut ja jättänyt Terrylle perinnöksi Kiinassa sijaitsevan kaivoksen kartan. Terry lähtee ystävänsä Pat Ryanin kanssa etsimään kaivosta. He löytävät kaivoksen ja lisäksi kaksi kaunista naista, Burman ja Dragon Ladyn. Sukupuolten välinen eroottinen jännite ilmenee tarinassa epäsuorasti vihjauksista. Tarinan koominen hahmo on alussa kiinalaispoika Connie, johon kohdistetaan piloja. Kun Kiinan ja Japanin sota puhkesi vuonna 1937, näkyi se myös Terryn seikkailuissa ja sankarit saivat tekemistä. Pearl Harborin jälkeen Terry liittyi ilmavoimiin. Terry varttui hiukan vanhemmaksi ja yleni ilmavoimien luutnantiksi. Pat Ryanin paikan vei eversti Flip Corkin.
Caniffin tyyli on eleganttia ja elokuvallista. Piirrostekniikka perustuu tussiterän ja siveltimen käyttöön, kontrasteihin sekä kompositioon. Tyyli muuttui alkuvuosien rosoisesta ja epätarkasta viivasta sota-aikana täydellisen tarkaksi. Caniff korostaa kansan sankarillista taistelua ja joukkojen urheutta. Hän kuvaa kuvittelemaansa sodan todellisuutta yksityiskohtaisesti ja realistisesti.
Keinotekoinen painovoima

Keinotekoinen painovoima tarkoittaa näennäisvoimaa, jonka avulla jäljitellään painovoimaa avaruusaluksessa. Sen käyttöä on pidetty tarpeellisena, koska pitkäaikainen oleskelu vähäisessä painovoimassa aiheuttaa ihmiselle terveyshaittoja, kuten luu- ja lihasmassan pienenemistä.
Albert Einstein kirjoitti jo vuonna 1905 julkaistussa erityistä suhteellisuusteoriaa käsittelevässä artikkelissaan, ettei painovoimaa voi mitenkään erottaa kiihtyvästä liikkeestä. Esimerkiksi jos astronautti matkustaa raketissa, jonka kiihtyvyys on 9,81 m/s2, kiihtyvyys tuntuu hänestä samalta kuin gravitaatio Maan pinnalla. Koska jatkuvan lineaarisen kiihtyvyyden hyödyntäminen avaruuslentämisessä on käytännössä mahdotonta, on esitetty, että keinotekoinen painovoima synnytettäisiin keskipakoisvoiman avulla.
Nasa kokeili keinotekoista painovoimaa jo vuoden 1966 Gemini 11 -avaruuslennolla. Miehistökapseli yhdistettiin kaapelilla Agena-telakointialukseen ja alusten muodostama pari kiihdytettiin ohjausmoottoreilla pyörimisliikkeeseen, joka synnytti 0,00015 g:n suuruisen keinotekoisen painovoiman.
Fyysikko Gerard K. O’Neillin keksimä avaruusasema muodostuu kahdesta vastakkaisiin suuntiin pyörivästä O’Neillin sylinteristä, joiden pituus on 32,2 kilometriä ja läpimitta 6,4 kilometriä. Pyörimisliike synnyttää sylinterien sisäpinnalle keinotekoisen painovoiman ja vastakkaisten pyörimisliikkeiden ansiosta ne pysyvät aina suuntautuneena kohti Aurinkoa. Valtavan kokonsa vuoksi O’Neillin sylinterit soveltuvat lähinnä avaruussiirtokunniksi, joihin voisi asuttaa jopa miljoonia ihmisiä.
Coloradon yliopiston tutkijoiden esittämässä mallissa pyörivä tila mahdutetaan avaruusaluksen yhteen huoneeseen, jossa avaruusmatkaajat voisivat viettää lyhyitä aikoja makuulavitsalla maaten. Haittapuolena tässä mallissa on nopean pyörimisliikkeen aiheuttama pahoinvoinnin tunne.
Voyager Station on Orbital Assembly -yhtion kehittämä pyörivä avaruusasema, joka sijoitetaan matalalle Maan kiertoradalle. Aseman keinotekoinen painovoima vastaa noin kuudesosaa Maan painovoimasta ja sinne mahtuu jopa 440 avaruusturistia. Yhtiö suunnittelee ottavansa käyttöön jo vuonna 2025 avaruusaseman prototyypin nimeltään Pioneer Station, jonne mahtuu enimmillään 28 henkilöä.
Lawrence Grant

Lawrence Grant (30. lokakuuta 1869 Wolverhampton, Staffordshire, Britannia – 19. helmikuuta 1952 Santa Barbara, Kalifornia, Yhdysvallat) oli brittiläissyntyinen yhdysvaltalainen näyttelijä.
Filmografia.
Lähde:
Serhijivka

Serhijivka (, ) on kaupunkityyppinen taajama Ukrainan Odessan alueen Bilhorod-Dnistrovskyin piirissä. Taajama sijaitsee Mustanmeren rannan tuntumassa, Budakin limaanin rannalla. Loma-asunnoistaan ja uimarannoistaan tunnetusta taajamasta on aluekeskus Odessaan noin 72 ja piirikeskus Bilhorod-Dnistrovskyihin noin 23 kilometriä.
Vuonna 2021 taajamassa asui Ukrainan tilastokeskuksen arvion mukaan 5 316 ihmistä. 
Venäjä ampui kaksi ohjusta Serhijivkan taajamassa sijaitseviin siviilikohteesiin 1. heinäkuuta 2022 aamuyöllä osana Ukrainassa käymäänsä hyökkäyssotaa. Asuinkerrostaloa ja lomakeskuksen asuinrakennusta laajalti tuhonneissa ohjusiskuissa kuoli 21 ja loukkaantui noin 40 ihmistä. Ukrainan presidentin lausunnon mukaan isku olisi tehty suurilla H-22-merimaaliohjuksilla. Presidentti otti tämän ohjusiskun esille myös seuraavan aamun viestissään ukrainalaisille.
Pam Marshall

Pam Marshall (s. 16. elokuuta 1960) on aktiiviuransa päättänyt yhdysvaltalainen pikajuoksija. Urallaan hän saavutti maailmanmestaruuskilpailuista kultaa 4 x 100 metrin viestijuoksusta vuonna 1987. Vuoden 1987 MM-kisoissa Roomassa Marshall sijoittui lisäksi 200 metrillä neljänneksi sekä 100 metrillä kahdeksanneksi.
Ennätyksikseen Marshall juoksi 100 metrillä ajan 11,01 vuonna 1987, 200 metrillä ajan 21,93 vuonna 1988 ja 400 metrillä ajan 49,99 vuonna 1986.
Lee McRae

Lee McRae (s. 23. tammikuuta 1966) on aktiiviuransa päättänyt yhdysvaltalainen pikajuoksija. Urallaan hän saavutti maailmanmestaruuskilpailuista kultaa 4 x 100 metrin viestijuoksusta vuonna 1987. Vuoden 1987 MM-kisoissa Roomassa McRae sijoittui lisäksi neljänneksi sekä 100 metrillä kuudenneksi. Sisäratojen MM-kilpailuista hän saavutti kultaa 60 metrin juoksusta vuoden 1987 MM-kilpailuista.
Ennätyksikseen McRae juoksi 60 metrillä ajan 6,50 vuonna 1987, 100 metrillä ajan 10,07 vuonna 1987 ja 200 metrillä ajan 20,50 vuonna 1987.
Haltiajärvi (Salla, Onkamo)

Haltiajärvi on syvyyssuhteiltaan epäyhtenäinen ylänköjärvi Sallassa Lapin maakunnan kaakkoisosassa. Sen pinta-ala on 54 hehtaaria. Etäisyys Rovaniemeltä on 146 kilometriä itään ja Sallan keskustasta 17 kilometriä kaakkoon.
Maantiede.
Muodoltaan kolmiomaisen Haltiajärven suurin ulottuvuus lounaasta koilliseen ja kaakosta luoteeseen on noin kilometrin. Järven länsiosassa sijaitsee kaksi pientä saarta. Noin kolmasosa Haltiajärvestä on vähintään kymmenen metriä syvä. Järven itäosa on selvästi länsiosaa syvempi. Haltiajärven metsäisillä rannoilla on yksittäisiä pientaloja. Järven koillispuolella sijaitsee Onkamojärvi ja Onkamon kylä.
Haltiajärven vesitilavuus on 4 059 000 kuutiometriä.
Haltiajärvi (73.082.1.014) kuuluu Onkamojoen keskiosan alueeseen (73.082), joka on kolmannen jakovaiheen vesistö Koutajoen vesistössä (73). Toinen jakovaihe on Onkamojoen valuma-alue (73.08). Onkamojoen keskiosan alueella on 21 vähintään hehtaarin laajuista vakavettä, joista Haltiajärvi on laajin. Seuraavaksi laajimmat ovat Halijärvi, Tunturilampi (pohjoinen) ja Iestinlampi.
Sallassa on toinenkin Haltiajärvi (65.476.1.003). Se sijaitsee Naruskan alueella noin 62 kilometriä Onkamon alueen Haltiajärveltä pohjoiseen.
Haltiajärvi (Salla, Naruska)

Haltiajärvi on ylänköjärvi Sallassa Lapin maakunnan kaakkoisosassa. Sen pinta-ala on 20,9 hehtaaria. Etäisyys Rovaniemeltä on 182 kilometriä itäkoilliseen ja Sallan keskustasta 58 kilometriä pohjoiskoilliseen.
Maantiede.
Haltiajärven pituus lännestä itään on 800 metriä. Järven itäosan leveys etelästä pohjoiseen on 400 metriä, länsiosa on itäosaa kapeampi. Järven kaakkoisosassa sijaitsee pieni nimetön saari. Rannat ovat metsä- ja suomaata, järven eteläpuoleiset Haltianharjut kohoavat noin 300 metriä merenpinnan yläpuolelle. Haltiajärvi laskee nimetöntä laskuojaa itään Saukkojärveen (266,8 metriä mpy). Järvien välinen pienin etäisyys on alle 400 metriä.
Haltiajärvi (65.476.1.003) kuuluu Saukko-ojan valuma-alueeseen (65.476), joka on kolmannen jakovaiheen vesistö Kemijoen vesistössä (65). Toinen jakovaihe on Naruskajoen valuma-alue (65.47) ja ensimmäinen jakovaihe on Ylä-Kemijoen valuma-alue (65.4). Saukko-ojan valuma-alueella on 13 vähintään hehtaarin laajuista vakavettä, joista laajin on Saukkojärvi. Seuraavaksi laajimmat ovat Purkajärvi ja Haltiajärvi.
Sallassa on toinenkin Haltiajärvi (73.082.1.014). Se sijaitsee Onkamon lähellä noin 62 kilometriä Naruskan Haltiajärveltä etelään.
Lee McNeill

Lee Vernon McNeill (2. joulukuuta 1964 – 29. syyskuuta 2021) oli yhdysvaltalainen pikajuoksija. Urallaan hän saavutti maailmanmestaruuskilpailuista kultaa 4 x 100 metrin viestijuoksusta vuonna 1987.
Ennätyksikseen McNeill juoksi 100 metrillä ajan 10,09 vuonna 1988 ja 200 metrillä ajan 20,60 vuonna 1986. Hän kuoli 56-vuotiaana koronaan syyskuussa 2021. Urheilu-uransa jälkeen McNeill toimi yleisurheiluvalmentajana lapsille ja nuorille.
Zbiersk

Zbiersk on kylä Stawiszynin kunnassa Kaliszin piirikunnassa Suur-Puolan voivodikunnassa Puolassa. Vuoteen 1954 asti se oli Zbierskin kunnan kotipaikka. Vuosina 1975-1998 kaupunki oli hallinnollisesti osa Kaliszin maakuntaa.
Saukkojärvi (Salla)

Saukkojärvi on ylänköjärvi Sallassa Lapin maakunnan kaakkoisosassa. Sen pinta-ala on 1,5 neliökilometriä. Etäisyys Rovaniemeltä on 183 kilometriä itäkoilliseen ja Sallan keskustasta 59 kilometriä pohjoiskoilliseen.
Maantiede.
Saukkojärven pituus kaakosta luoteeseen on 2,7 kilometriä. Järven lahdilla ja niemillä ei ole karttanimiä. Myös järven eteläosan noin kaksi hehtaaria laaja saari on nimetön. Järven kaakkoisosa on jossain määrin erillään pääaltaasta. Saukkojärveen virtaa tulo-uoma koillisesta ja kaakosta (Ahvenoja) sekä kaksi uomaa lännestä. Saukkojärvi laskee järven lounaisosasta alkavaa Saukko-ojaa lounaaseen.
Saukkojärven rannat ovat metsää ja suota. Asutusta ei ole. Järven itäpuolella sijaitsee Koivuselkä, jonka laki on noin 350 metriä merenpinnan yläpuolella.
Saukkojärvi (65.476.1.002) kuuluu Saukko-ojan valuma-alueeseen (65.476), joka on kolmannen jakovaiheen vesistö Kemijoen vesistössä (65). Toinen jakovaihe on Naruskajoen valuma-alue (65.47) ja ensimmäinen jakovaihe on Ylä-Kemijoen valuma-alue (65.4). Saukko-ojan valuma-alueella on 13 vähintään hehtaarin laajuista vakavettä, joista Saukkojärvi on laajin. Seuraavaksi laajimmat ovat Purkajärvi ja Haltiajärvi.
Sallan Saukkojärvi on laajin Suomen neljästätoista Saukkojärvestä.
Lylyjärvi (Puolanka)

Lylyjärvi on syvyyssuhteiltaan epäyhtenäinen ylänköjärvi Puolangalla Kainuun luoteisosassa. Sen pinta-ala on 1,7 neliökilometriä. Etäisyys Kajaanista on 77 kilometriä pohjoiskoilliseen.
Maantiede.
Lylyjärven pituus lännestä itään on 2,9 kilometriä. Etelärannalta pohjoiseen työntyvä Airikaisniemi jakaa järven läntiseen ja itäiseen osaan. Niemen pohjoispuolella järvi on vain noin 150 metriä leveä. Järven itäosa haarautuu kolmeen osaan, joista eteläisin eli Roinisenlahti on huomattavan syvä verrattuna muuhun Lylyjärveen. Lylyjärven syvin kohta, 19 metriä, sijaitsee Roinisenlahden pohjoisosassa. Järven länsiosan syvin kohta on noin kymmenen metriä, järven itäisimmän osan muodostava Likolahti on erittäin matala.
Lylyjärven laajin saari on Airikaisniemen luoteispuolella sijaitseva vajaa kaksihehtaarinen Kirkkosaari. Sen eteläpuolella sijaitsee Venäläissaari. Lylyjärven pohjoisrannalla sijaitsee Lylykylän kulttuurimaisema. Järven eteläranta on varsin metsäistä. Roinisenlahden itäpuolella sijaitseva Roinisenvaara kohoaa yli 250 metriä merenpinnan yläpuolelle.
Lylyjärveen virtaa Martinjoki lounaasta ja Mustapuro etelästä Mustajärveltä (212,3 metriä mpy). Lylyjärven luoteiskolkasta alkaa Lylyjoki, joka virtaa Lylykylän pohjoispuolitse Seipijärveen (194,1 metriä mpy) ja siitä edelleen pohjoiseen.
Lylyjärvi (61.732.1.001) kuuluu Lylyjärven valuma-alueeseen (61.732), joka on kolmannen jakovaiheen vesistö Iijoen vesistössä (61). Toinen jakovaihe on Lylyjoen valuma-alue (61.73) ja ensimmäinen jakovaihe on Korpijoen valuma-alue (61.7). Lylyjärven valuma-alueella on 13 vähintään hehtaarin laajuista vakavettä, joista Lylyjärvi on laajin. Toiseksi laajin on Hietajärvi, jota seuraa Mustajärvi.
Puolangan Lylyjärvi on toiseksi laajin Suomen kahdestatoista Lylyjärvestä. Laajin on Mikkelin Lylyjärvi ja kolmantena on Suonenjoen Lylyjärvi.
Näljänkäjärvi

Näljänkäjärvi on matalahko järvi Suomussalmella Kainuun pohjoisosassa. Sen pinta-ala on 3,3 neliökilometriä. Etäisyys Kajaanista on 95 kilometriä pohjoiskoilliseen.
Maantiede.
Näljänkäjärvi koostuu pääaltaasta ja sen eteläpuolisesta Pikku-Näljängästä. Järven pituus etelästä pohjoiseen on 3,5 kilometriä, josta Pikku-Näljängän osuus on noin 800 metriä. Järven keskivaiheilla sijaitsee länsirannan Autioniemi ja itärannan Kössönniemi. Niemien kohdalla järven leveys on 1,1 kilometriä. Niemien pohjoispuolinen järvenosa on eteläpuolista leveämpi. Noin puolet Näljänkäjärvestä on vähintään kaksi metriä ja enintään neljä metriä syvä. Syvin kohta, kymmenen metriä, sijaitsee Kössönniemen luoteispuolella. Pikku-Näljängän syvin kohta on kuusi metriä.
Näljänkäjärven laajin saari kuusihehtaarinen Isosaari, joka sijaitsee järven pohjoispuoliskolla. Sen lounaispuolella lähellä järven länsirantaa sijaitsee Tiirosaari. Suuri osa Näljänkäjärven rannoista on suomaata (Autiosuo, Kirvessuo, Pilkkasuo, Paskonsuo). Järven pohjoisrannalla sijaitsee Parkkila-niminen kylä. Autioniemellä ja Kössönniemellä on jonkin verran asutusta. Järven kaakkoispuolella sijaitsevat vaarat (Orosenvaara, Mustikkavaara) kohoavat lähes sata metriä järven pintaa ylemmäksi.
Näljänkäjärveen virtaa noin puolitoista kilometriä pitkä Välijoki idästä Kortejärveltä (186,3 metriä mpy). Näljänkäjärven luusua sijaitsee Pikku-Näljängän eteläosassa, jossa järvi kapenee joeksi ja laskee Nivankoskea länteen Näljänkäjokeen.
Näljänkäjärven vesitilavuus on 9 611 000 kuutiometriä.
Näljänkäjärvi (61.771.1.006) kuuluu Näljänkäjärven alueeseen (61.771), joka on kolmannen jakovaiheen vesistö Iijoen vesistössä (61). Toinen jakovaihe on Näljänkäjoen yläosan valuma-alue (61.77) ja ensimmäinen jakovaihe on Korpijoen valuma-alue (61.7). Näljänkäjärven alueella on 11 vähintään hehtaarin laajuista vakavettä, joista Näljänkäjärvi on laajin. Toiseksi laajin on Kortejärvi, jota seuraa Juurikkalampi.
Hole in Your Soul

Hole in Your Soul on ruotsalaisen Abba-yhtyeen rockin tyylilajia edustava musiikkikappale vuodelta 1977. Sen kirjoittivat Benny Andersson ja Björn Ulvaeus. Kappale julkaistiin Abban viidennellä studioalbumilla "The Album".
"Hole in Your Soul" rakennettiin kappaleen "Get on the Carousel" pohjalta; sen työnimenä oli "Rock 'n' Roll". "Get on the Carousel" on neljäs ja viimeinen numero Abban pienoismusikaalissa "The Girl with the Golden Hair", mutta se jätettiin pois "The Albumilta". Musikaalin kolme muuta kappaletta sen sijaan sisällytettiin albumille.
"Hole in Your Soulin" päävokalisteina ovat Benny Andersson, Agnetha Fältskog ja Anni-Frid Lyngstad. Muut muusikot ovat Lasse Wellander (kitara), Rutger Gunnarsson (basso), Ola Brunkert (rummut) ja Malando Gassama (lyömäsoittimet).
"Hole in Your Soul" on versioitu harvoin. Franck Pourcel julkaisi siitä instrumentaaliversion vuonna 1978.
"Hole in Your Soulissa" on sattumalta myös homonyymiin perustuva sanaleikki, sillä soul ääntyy kuten kengänpohjaa tarkoittava sole.
Tiger (Abban kappale)

Tiger on ruotsalaisen Abba-yhtyeen musiikkikappale vuodelta 1976. Kappaleen sävelsivät ja sanoittivat Benny Andersson ja Björn Ulvaeus. Se julkaistiin yhtyeen neljännellä studioalbumilla "Arrival". Päälaulajina ovat Agnetha Fältskog ja Anni-Frid Lyngstad.
”Tigerin” työnimenä oli ”I’m the Tiger”. Kappaleen aiheena ovat kaupunkielämän vaarat (”The city is a jungle, you’d better take care, never walk alone after midnight”).
”Tigerista” on tehty muutamia versioita, joihin lukeutuvat Reinxeedin tulkinta vuodelta 2014 ja 8 Bit Arcaden instrumentaaliversio vuodelta 2020.
The King Has Lost His Crown

The King Has Lost His Crown on ruotsalaisen Abba-yhtyeen musiikkikappale vuodelta 1979. Sen sävelsivät ja sanoittivat Benny Andersson ja Björn Ulvaeus. Päävokalistina on Anni-Frid Lyngstad. Kappale julkaistiin yhtyeen kuudennen studioalbumin "Voulez-Vous" a-puolen päätösraitana ja singlen "Gimme! Gimme! Gimme! (A Man After Midnight)" b-puolena.
"The King Has Lost His Crown" -kappaleen levyttäminen aloitettiin 17. elokuuta 1978 työnimenään "Belsebub". Kappale on lievästi kostonhimoinen balladi, jossa hurmuri on kohdannut naisen, jota ei hän voikaan kääriä pikkusormensa ympärille, kuten hänen aiempia naisiaan, joihin ilmeisesti myös laulun kertoja kuuluu. 
"The King Has Lost His Crown" on versioitu harvoin. Hazell Dean levytti siitä oman tulkintansa 1996.
Marvin Bracy

Marvin Bracy-Williams (s. 15. joulukuuta 1993 Orlando) on yhdysvaltalainen pikajuoksun MM-mitalisti.
Bracy juoksi alkuerissä Yhdysvaltojen joukkueessa, joka voitti 4 × 100 metrin viestin alle 20-vuotiaiden maailmanmestaruuden Monctonissa 2010. Hän voitti alle 20-vuotiaiden Pan-Amerikan-mestaruuden 100 metrillä ja 4 × 100 metrin viestissä 2011. Hän saavutti Sopotin sisäratojen MM-kilpailuissa 2014 hopeaa 60 metrillä ajalla 6,51. Portlandin MM-hallikilpailuissa 2016 hän oli samassa lajissa seitsemäs. Rio de Janeiron olympialaisissa 2016 hän karsiutui 100 metrin välierissä. Hän juoksi alkuerissä Yhdysvaltojen joukkueessa, joka voitti 4 × 100 metrin viestissä kultaa IAAF World Relays -kilpailuissa 2017.
Bracy saavutti Belgradin sisäratojen MM-kilpailuissa 2022 pronssia 60 metrillä ennätysajallaan 6,44. Saman vuoden Eugenen MM-kilpailuissa hän sai 100 metrillä hopeaa ajalla 9,88. Lisäksi hän juoksi ankkuriosuuden Yhdysvaltojen hopeajoukkueessa 4 × 100 metrin viestissä.
Bracy on voittanut Yhdysvaltojen-mestaruuden hallissa 60 metrillä 2014, 2015, 2016, 2020. 100 metrin ennätyksensä 9,85 hän on juossut Miramarissa kesäkuussa 2021 ja Eugenessa kesäkuussa 2022.
Syndesinae

Syndesinae on turilasmaisten yläheimoon kuuluva pieni kovakuoriaisalaheimo. Alaheimo sisältää kaksi sukua. Suomessa kummassakin suvussa esiintyy vain yksi laji nimittäin pölkkyhärkä ("Sinodendron cylindricum") ja liekohärkä ("Ceruchus chrysomelinus"). Maailmanlaajuisesti kummassakin suvussa on useita lajeja. Lajeille on tyypillistä sukupuolidimorfismi.
Koirapilli (politiikka)

Koirapilli (), suomeksi ”piiloviesti” tai ”silmänisku”, on amerikkalaisessa politiikassa yleistynyt käsite, jolla tarkoitetaan omille kannattajille viestimistä rivien välistä. Poliitikko välittää tällöin yhden viestin muille ja toisen omille kannattajilleen, joiden hän olettaa ymmärtävän viestin piilomerkityksen. Koirapillin erottaminen puheesta voi olla vaikeaa ja ihmiset voivat löytää koirapillimäisiä merkityksiä sellaisista paikoista joissa niitä ei todellisuudessa ole. Esimerkki koirapillistä on se, että Yhdysvalloissa republikaanipoliitikko käyttää vähemmistöä avoimesti halventavan ilmaisun sijaan ilmaisuja kuten "welfare queen".
Kritiikki.
Steven Pinkerin mukaan puhujan motiivien arvailu on vapaata, joten sanojen arvellut piilomerkitykset eli ”koirapillit” ovat kuulijoiden yksityisiä mielipiteitä.
Hannah Eurlings

Hannah Eurlings (s. 1. tammikuuta 2003) on belgialainen jalkapalloilija, pelipaikaltaan hyökkääjä. Hän on pelannut Belgian naisten maajoukkueessa kesäkuun 2025 loppuun mennessä 41 maaottelua ja tehnyt niissä kuusi maalia.
Eurlings on pelannut Belgian alle 16- ja alle 17-vuotiaiden maajoukkueissa. Hän pelasi Belgian naisten maajoukkueessa ensimmäisen kerran joulukuussa 2020 Sveitsiä vastaan. Hän on tehnyt marraskuussa 2021 kaksi maalia Armeniaa vastaan, viisi päivää myöhemmin maalin Puolaa vastaan, helmikuussa 2022 maalin Slovakiaa vastaan, syyskuussa 2022 maalin jälleen Armeniaa vastaan ja marraskuussa 2022 maalin jälleen Slovakiaa vastaan. EM-kilpailuissa 2022 Eurlings tuli vaihdosta kentälle Islantia ja Ranskaa vastaan ja pelasi avauskokoonpanossa alkulohkon viimeisessä ottelussa Italiaa vastaan.
Eurlings on edustanut kotimaassaan OH Leuvenia. Hän siirtyy kaudeksi 2025–2026 saksalaisseura Union Berliniin.
Harkovan kansallinen kasvatustieteellinen yliopisto

Harkovan kansallinen kasvatustieteellinen yliopisto (, lyhennys HNPU) on Ukrainan Harkovassa toimiva kansallinen, erityisesti opettajakoulutusta painottava yliopisto. Yliopisto on nimetty ukrainalaisen runoilija-filosofi Hryhori Skovorodan (1722–1794) mukaan. Yliopistolla on kolme kampusta Harkovan koillisosassa: vul. Altševskih 29 (mm. hallinto), vul. Valentynivska 2 (pääkampus) ja Fanynskomu 3.
Yliopisto tulkitsee tulleensa perustetuksi 1804, jolloin tehtiin päätös opettajakoulutuksen käynnistämisestä Harkovassa. Ensimmäiset opiskelijat aloittivat vuonna 1811. Tämän oppilaitoksen toiminta loppui 1860-luvulla. Nykyinen yliopisto pohjautuu vuonna 1933 (silloisesta Harkovan sosiaalikasvatuksen instituutista) muodostettuun Harkovan kasvatustieteelliseen korkeakouluun. Vuonna 1993 tämän korkeakoulun rakenne uusittiin; muodostettiin Harkovan kasvatustieteellinen yliopisto. Vuonna 2004 sille myönnettiin kansallisen yliopiston asema. Vuonna 2006 yliopistossa opiskeli lähes 12 000 opiskelijaa. Tuolloin yliopistossa oli 14 tiedekuntaa.
Venäjän asevoimat tekivät osana Venäjän hyökkäyssotaa ohjusiskun yliopiston pääkampukselle (vul. Valentynivska 2) yöllä 5.-6. heinäkuuta 2022. Isku tuhosi osan yliopiston päärakennuksesta mukaan lukien yliopistokirjaston ja -museon sekä yliopistolehden tilat, kokoushuoneen, useita luentosaleja sekä yliopiston pääsisäänkäynnin ympäristöä. Isku tappoi rakennuksen yövahdin.
Ukrainan kansallisessa Jevroosvita-yliopistovertailussa Harkovan kansallinen pedagogiikan yliopisto sijoittui vuonna 2021 kokonaissijalle 94. Verkkonäkyvyyttä painottavassa Webometrics-vertailussa sijoitus oli ukrainalaisista korkeakouluista 158.
Lucia Di Guglielmo

Lucia Di Guglielmo (s. 26. kesäkuuta 1997) on italialainen jalkapalloilija. Hän on pelipaikaltaan puolustaja. Hän on pelannut Italian naisten maajoukkueessa 36 maaottelua, joissa hän on tehnyt yhden maalin. Hän edustaa kotimaassaan Romaa, johon hän siirtyi kesällä 2021 Empolista.
Gösta Brännström

Gösta Martin Brännström (6. lokakuuta 1926 Jörn, Skellefteå – 7. maaliskuuta 1997 Skellefteå) oli ruotsalainen pikajuoksija.
Elämä ja urheilu-ura.
Skellefteån Jörnissä 6. lokakuuta 1926 syntynyt Brännström voitti 4×400 metrin viestissä EM-pronssia Brysselissä 1950. Bernin EM-kilpailuissa Brännströmin edustama Ruotsin viestijoukkue sijoittui neljänneksi. Helsingin kesäolympialaisissa 1952 Brännström kilpaili sekä 400 metrillä että 4×400 metrin viestissä. Hän voitti 400 metrillä Ruotsin mestaruuden vuosina 1951, 1953 ja 1956 ja teki urallaan Ruotsin ennätykset 400 ja 300 metrillä. Brännström kuoli Skellefteåssa 7. maaliskuuta 1997.
Kaja Kallaksen hallitus

Kaja Kallaksen hallitus voi viitata seuraaviin hallituksiin, joissa Kaja Kallas on ollut pääministerinä:
Brännström

Brännström on muun muassa seuraavien ruotsalaisten henkilöiden sukunimi:
Tage Ekfeldt

Tage Henning Ekfeldt (14. kesäkuuta 1926 Kuddby, Norrköping – 28. joulukuuta 2005 Skövde) oli ruotsalainen pikajuoksija ja keskimatkojen juoksija.
Elämä ja urheilu-ura.
Norrköpingin Kuddbyssä 14. kesäkuuta 1926 syntynyt Ekfeldt voitti 4×400 metrin viestissä EM-pronssia Brysselissä 1950 ja sijoittui samoissa kisoissa 800 metrillä seitsemänneksi. Bernin EM-kilpailuissa Ekfeldtin edustama Ruotsin viestijoukkue sijoittui neljänneksi. Helsingin kesäolympialaisissa 1952 hän kilpaili sekä 400 metrillä että 4×400 metrin viestissä. Ekfeldt teki 800 metrillä Ruotsin ennätyksen ja voitti Ruotsin mestaruuden 400 metrillä vuonna 1952 sekä 800 metrillä vuosina 1952 ja 1953. Hän kuoli Skövdessä 28. joulukuuta 2005.
Arianna Caruso

Arianna Caruso (s. 6. marraskuuta 1999 Rooma) on italialainen jalkapalloilija. Hän on pelipaikaltaan keskikenttäpelaaja.
Caruso on pelannut Italian naisten maajoukkueessa 59 ottelua vuodesta 2019 alkaen ja tehnyt niissä 16 maalia. Hän pelasi EM-kilpailuissa 2022 kolme ottelua, joista kaksi avauskokoonpanossa, ja MM-kilpailuissa 2023 joukkueensa kaikki kolme ottelua avauskokoonpanossa. Hän teki MM-turnauksessa 2–3-tappioon päättyneessä ottelussa Etelä-Afrikkaa vastaan joukkueensa molemmat maalit.
Caruso on edustanut kotimaassaan Res Romaa ja Juventusta. Hän siirtyi vuonna 2025 saksalaisseura Bayern Müncheniin, jossa hän pelasi jo helmi-toukokuussa 2025 lainasopimuksella.
Hoiva-avustaja

Hoiva-avustaja työskentelee sosiaali- ja terveysalan avustavissa tehtävissä ikääntyneiden sekä vammaisten asumisyksiköissä. Hoiva-avustaja osallistuu asiakkaiden perustarpeista huolehtimiseen, kuten peseytymisestä, pukeutumisesta, ruokailusta ja ulkoilusta huolehtimiseen. Hoiva-avustajat eivät ole sosiaali- ja terveydenhuollon ammattihenkilöitä. Hoiva-avustajan koulutus ei valmista tutkintoon, vaan se voidaan hyväksi lukea esimerkiksi sosiaali- ja terveysalan perustutkinnossa eli lähihoitajakoulutuksessa. Hoiva-avustajan lääkehoitolupa on aina asiakas- ja tai lääkekohtainen. Hoiva-avustaja ei voi myöskään itsenäisesti vastata asiakkaan lääkehoidosta, eikä toteuttaa lääkehoitoa yksin. 
Suosituksen mukaisessa koulutuksessa opiskellaan Sosiaali- ja terveysalan perustutkinnosta seuraavat osat:
Ammattiliitot Tehy ja Super ovat 14. toukokuuta 2020 Opetushallitukselle antamassaan lausunnossaan todenneet, että hoiva-avustajakoulutus tulisi perustua kiinteistö- ja kiinteistöpalvelualan perustutkinnon eikä sosiaali- ja terveysalan perustutkinnon osiin. Ne ehdottivat nimen muuttamista tukipalvelutyöntekijäksi, koska avustamisesta, siivouksesta ja ravitsemuksesta huolehtimista kuvaa paremmin nimike tukipalvelutyö. Ammattiliittojen mielestä ikääntyneiden turvallinen ja hyvä hoito edellyttää vähintään sosiaali- ja terveysalan perustutkintoa. Ne korostivat lausunoissaan myös sitä, että alalle hakeutuvat tulee testata hyvin.
Hyvinvointiala HALI ry on vaatinut hoiva-avustajien käytön helpottamista, sillä siihen kohdistuu heidän mukaansa liikaa rajoitteita. Se pitää koulutusvaatimuksia tiukkoina. 
Aluehallintovirasto antoi 13. kesäkuuta 2022 lausunnon, jonka mukaan hoiva-avustajien lukumäärää hoivakodeissa voidaan kasvattaa. Tämä perustuu vanhuspalvelulaissa säädettyyn henkilöstömitoituksen nostamiseen. Uuden ohjeen mukaan yksi hoiva-avustaja voi työskennellä kahta sosiaali- ja terveysalan ammattilaista kohden. Tämä mahdollistaa sen, että kymmentä asukasta kohden voi olla yksi hoiva-avustaja. Aiemmin suhde on ollut 15 asukasta yhtä hoiva-avustajaa kohden. Lausunnon mukaan hoiva-avustajat voidaan laskea henkilöstömitoutukseen, jos hoiva-avustajat osallistuvat välittömään potilastyöhön. Lausunnossa todetaan, että yksiköissä tulee olla paikalla riittävästi sosiaali- ja terveysalan ammattilaisia asiakkaiden tarpeisiin nähden.
Hoiva-avustajien työllisyys on heikentynyt hallituksen laskettua hoitajamitoitusta ikääntyneiden ympärivuorokautisessa asumisesssa vuoden 2025 alussa 0,65:stä 0,6:een. Tämä hoitajamitoitus tarkoittaa, että kymmentä vanhusta kohti tarvitaan kuusi hoitajaa. Myös hyvinvointialueet säästävät. Hoiva-avustajien lisäksi myös lähihoitajat ovat kärsineet hoitajamitoituksen pienentymisestä. Ikärakenteen muutoksen uskotaan kuitenkin lisäävän työpaikkoja tulevina vuosina.
Kaja Kallaksen II hallitus

Kaja Kallaksen II hallitus oli Viron tasavallan hallitus 18. heinäkuuta 2022 – 17. huhtikuuta 2023. Hallituksen muodostivat keskustaoikeistolainen reformipuolue, sosiaalidemokraatit ja keskustaoikeistolainen Isänmaa-puolue.
Luigi Paterlini

Luigi Paterlini (9. elokuuta 1923 Brescia – 23. lokakuuta 1974 Brescia) oli italialainen pikajuoksija.
Paterlini saavutti 4×400 metrin viestissä EM-hopeaa Brysselissä 1950 ja sijoittui samoissa kisoissa 400 metrillä kuudenneksi. Hän kuului Italian pitkän viestin joukkueeseen myös Lontoon kesäolympialaisissa 1948.
Lea Danilson-Järg

Lea Danilson-Järg (s. 27. marraskuuta 1977 Tallinna) on virolainen Isänmaa-puolueen poliitikko. Hän oli Viron oikeusministeri 2022–2023. Vuosina 1998–2004 hän kuului Mõõdukad-puolueeseen.
Melvine Malard

Melvine Malard (s. 28. kesäkuuta 2000 Saint-Denis) on ranskalainen jalkapalloilija. Hän on pelipaikaltaan hyökkääjä. Hän on pelannut Ranskan naisten maajoukkueessa kesäkuun 2025 loppuun mennessä 29 ottelua ja tehnyt niissä yhdeksän maalia.
Malard edusti kotimaassaan pitkään Lyonia ja voitti Mestarien liigan vuosina 2018, 2019, 2020 ja 2022. Kaudella 2019–2020 hän edusti Fleury 91:tä. Hän on pelannut syksystä 2023 alkaen englantilaisseura Manchester Unitedissa.
Malard on pelannut useissa Ranskan nuorisomaajoukkueissa. Hän voitti Ranskan joukkueessa alle 19-vuotiaiden Euroopan-mestaruuden 2019. Hän pelasi Ranskan naisten maajoukkueessa ensimmäisen kerran syyskuussa 2020. EM-kilpailuissa 2022 hän tuli vaihdosta kentälle kahdessa ensimmäisessä ottelussa ja pelasi loput kolme ottelua avauskokoonpanossa. Hän teki maalin alkulohko-ottelussa Islantia vastaan.
Marie Minnaert

Marie Minnaert (s. 5. toukokuuta 1999) on belgialainen jalkapalloilija, pelipaikaltaan keskikenttäpelaaja. Hän on pelannut Belgian naisten maajoukkueessa 17. heinäkuuta 2022 mennessä 27 maaottelua ja tehnyt niissä kolme maalia.
Minnaert on pelannut Belgian eri nuorisomaajoukkueissa. Hän pelasi Belgian naisten maajoukkueessa ensimmäisen kerran helmikuussa 2019 Slovakiaa vastaan. Hän on tehnyt maalin lokakuussa 2020 Liettuaa, helmikuussa 2021 Alankomaita vastaan ja huhtikuussa 2022 Kosovoa vastaan.
Minnaert edustaa kotimaassaan Anderlechtia.
White Light/White Heat

White Light/White Heat on The Velvet Undergroundin toinen studioalbumi, joka julkaistiin vuonna 1968. Se on yhtyeen viimeinen albumi, jolla John Cale on mukana.
Kappaleet.
Lähde
Kaikki kappaleet on kirjoittanut Lou Reed ellei toisin mainita.
A-puoli
B-puoli
Kokoonpano.
Lähde
Reading (Pennsylvania)

Reading on kaupunki Yhdysvalloissa Pennsylvanian osavaltiossa. Sen väkiluku oli 95 112 vuonna 2020. Kaupunki toimii Berksin piirikunnan hallintokeskuksena. Reading on väkiluvultaan Pennsylvanian osavaltion neljänneksi suurin kaupunki.
Maantiede.
Reading sijaitsee Pennsylvanian osavaltion kaakkoisosassa, Berksin piirikunnassa, noin 100 kilometrin päässä Philadelphiasta. Kaupunkia rajaa lännestä Schuylkill-joki, idästä Mount Penn ja etelästä Neversink Mountain.
Väestö.
Vuonna 2020 Readingin 95 112 asukkaasta valkoisia oli 47,5 %, mustia 13,3 %, alkuperäisasukkaita 1,2 % ja aasialaisia 1,1 %. 16,6 % asukkaista kuului kahteen tai useampaan rotuun. Asukkaista 55,1 % puhui kotonaan jotain muuta kieltä kuin englantia ja 18,6 % asukkaista oli syntynyt ulkomailla.
Velyka Lepetyh’a

Velyka Lepetyh’a (; ) on kaupunkityyppinen taajama Kah’ovkan piirissä, Hersonin alueella, Etelä-Ukrainassa. Taajama sijaitsee Kah’ovkan tekojärven vasemmalla (itäisellä) rannalla, aluekeskus H’ersoniin on 153 kilometrin matka. Velyka Lepetyh’assa on linja-autoasema, mutta sieltä on 50 kilometriä lähimmälle rautatieasemalle. Vuonna 2021 taajaman väkiluvuksi arvioitiin 7 830.
Paikkakunta oli aiemmin Velyka Lepetyh’an piirin hallintokeskus. Heinäkuussa 2020 Ukrainan piirijakoa selkeytettiin yhdistelemällä piirejä ja muita aluehallinnon toisen tason yksiöitä. Tällöin Velyka Lepetyh’a liitettiin piireineen osaksi aiempaa laajempaa Kah’ovkan piiriä.
Alkuvuodesta 2022 Velyka Lepetyh’an taajama joutui osana Venäjän hyökkäyssotaa tuolloin alkaneen tilapäisen venäläismiehityksen ja venäläistämispyrkimysten piiriin.
Volodymyr Mijakovskyi

Volodymyr Mijakovskyi (; salanimiä: V. Porskyi, B. Stoh’id, V. Svitlytskyi, V. Varlamov, B. Janivskyi, 18. heinäkuuta 1888 Kovel, Volynian kuvernementti – 22. maaliskuuta 1972 New York, New York, Yhdysvallat) oli ukrainalaissyntyinen yhdysvaltalainen kirjallisuudentutkija, historioitsija ja arkistonhoitaja. Hän oli Ševtšenkon tieteellisen seuran täysjäsen vuodesta 1947 ja yhdysvaltalaisen Ukrainian Academy of Arts and Sciences (UVAN) täysjäsen vuodesta 1948.
Mijakovskyi opiskeli Kiovan yliopistossa 1906–1907 ja Pietarin yliopistossa (1907–1911, 1912–1913). Valmistuttuaan hän työskenteli opettajana pietarilaisissa kouluissa ja teki tutkimusta valtionarkistossa. Vallankumouksen jälkeen hän kokosi keisarin sensuurihallinnon arkistoista Ukrainaa käsittelevää aineistoa ja julkaisi ne kiovalaisessa aikakauskirjassa "Naše mynule". Mijakovskyi muutti joulukuussa 1917 Kiovaan ja toimi siellä pääluetteloijana opetusministeriön arkisto- ja kirjasto-osastolla ja vuodesta 1920 Kiovan vanhojen asiakirjojen keskusarkiston ja arkistohallinnon johtajana. Hän kirjoitti 1920-luvulla artikkeleita useisiin aikakauslehtiin.
Mijakovskyi pidätettiin 1929 ja tuomittiin Ukrainan vapautusliiton (SVU) näytösoikeudenkäynnissä viideksi vuodeksi työleirille Karjalaan, jossa hän toimi tilastoijana. Vapauduttuaan hän toimi 1934–1941 lääketieteellisissä tutkimuslaitoksissa Kiovassa. Saksan miehittäessä Ukrainaa toisen maailmansodan aikana hän yritti uudistaa Kiovan vanhojen asiakirjojen keskusarkistoa. Sodan jälkeen hän oli vuodesta 1945 pakolaisena leirillä Saksassa ja oli perustamassa Ukrainian Academy of Arts and Sciences -järjestöä (UVAN) ja MURia ja oli vuosina 1948–1950 Ukrainalaisen vapaan yliopiston professorina Münchenissä. Hän muutti 1950 New Yorkiin, jossa hän jatkoi UVANin pääsihteerinä ja perustamansa UVANin arkiston ja museon hoitajana.
Mijakovskyi tutki 1800-luvulla vaikuttaneiden ukrainalaisten kulttuuriliikkeiden historiaa ja 1800-luvun ukrainalaista ja venäläistä kirjallisuutta, etenkin Taras Ševtšenkoa.
The Velvet Underground (albumi)

The Velvet Underground on The Velvet Underground -yhtyeen kolmas studioalbumi, joka julkaistiin vuonna 1969. Albumi on edeltäjiään poptyylisempi sekä vähemmän kokeellinen. Yhtyeen alkuperäinen jäsen John Cale ei ole enää mukana ja hänet on korvannut bassossa ja kosketinsoittimissa Doug Yule. Yule laulaa myös kappaleessa "Candy Says".
Albumia ei tule sekoittaa yhtyeen esikoisalbumiin The Velvet Underground &amp; Nico.
Kappaleet.
Lähde Kaikki kappaleen on kirjoittanut Lou Reed.
A-puoli
B-puoli
Jules Crevaux

Jules Nicolas Crevaux (1. huhtikuuta 1847 Lorquin, Moselle – 27. huhtikuuta 1882 Bolivia) oli ranskalainen Etelä-Amerikan tutkija.
Jules Crevaux syntyi majatalon pitäjän perheeseen. Hän opiskeli lääketiedettä, palveli laivastossa ja osallistui Saksan–Ranskan sotaan vuosina 1870–1871. Crevaux valmistui lääkäriksi vuonna 1872 ja työskenteli sen jälkeen laivaston sairaalassa ja sotalaivalla.
Crevaux lähetettiin vuonna 1876 Ranskan Guayanaan. Hän halusi tutkia sen sisämaata ja lähti vuonna 1877 matkalle Maronijoelle, jossa hän tutustui alueen intiaani- ja maroniheimoihin. Crevaux ylitti Tumuc-Humacin Guayanan etelärajalla ja jatkoi matkaa Jari- ja Amazonjokia pitkin Brasilian Belémiin. Crevaux’ta luultiin karanneeksi vangiksi ja hän onnistui vaivoin palaamaan Ranskaan, jossa hän sai kunnialegioonan ansiomerkin.
Crevaux lähti vuonna 1878 jälleen Ranskan Guayanaan, jossa hän matkusti Oyapockjokea pitkin Jarille ja edelleen Parujoen yläjuoksulta Amazonille ja Belémiin. Hän jatkoi matkaa Manausiin ja sieltä Icajokea pitkin Kolumbian Concepcióniin. Crevaux siirtyi sitten Japurájoelle ja palasi Amazonille vuonna 1879. Hän toi matkaltaan suuren määrän kasvi- ja eläintieteellisiä näytteitä ja sai ansioistaan Ranskan maantieteellisen seuran kultamitalin.
Ranskan opetusministeriö lähetti vuonna 1880 Crevaux’n neljän tieteilijän kanssa keräämään kasvitieteellisiä näytteitä Etelä-Amerikan pohjoisosaan. He matkustivat ylös Kolumbian Magdalenajokea, ylittivät Andit ja laskeutuivat Guavaiarejokea pitkin Venezuelan Orinocolle ja edelleen Atlantin rannikolle. Crevaux palasi seuraavana vuonna Ranskaan, jossa hänestä tehtiin kunnialegioonan upseeri.
Vuonna 1881 opetusministeriö lähetti Crevaux’n johtamaan tieteellistä tutkimusmatkaa Amazonin ja Paraguayjoen vedenjakajalle. Buenos Airesissa kohteeksi tarkentui Pilcomayon yläjuoksu Boliviassa. Siellä matkalaiset joutuivat keskelle intiaanien heimosotaa, jossa heidät nuijittiin kuoliaiksi. Tutkimusmatkailija Arthur Thouar sai myöhemmin tietää, että hyökkäyksen syynä oli tieto, jonka mukaan Crevaux oli lähetetty alueelle riistämään tobakansan maat ja kalastusoikeudet.
Crevaux oli ensimmäinen Tumuc-Humacin ylittänyt eurooppalainen. Hän toi matkoiltaan Amazonille ja sen pohjoisille sivujoille paljon uutta maantieteellistä tietoa. Ranskan maantieteellinen seura julkaisi Crevaux’n kuoleman jälkeen uudistetun Etelä-Amerikan jokien kartan ja omisti sen hänelle.
Inno al Re

Inno al Re () oli Molempain Sisiliain kuningaskunnan kansallislaulu vuosina 1816-1860. Kun Molempian Sisiliain kuningaskunnasta tuli osa Italian kuningaskuntaa, uudeksi kansallislauluksi tuli "Marcia Reale". Hymnin sävelsi ja kirjoitti Giovanni Paisiello vuonna 1787.
Scarlxrd

Marius Lucas Antonio Listhrop (s. 19. kesäkuuta 1994 Wolverhampton, Länsi-Midlands), tunnetaan paremmin taiteilijanimellä Scarlxrd (lausutaan ”scarlord”), on brittiläinen rap-artisti. Hänet tunnetaan uniikista musiikkityylistään, jossa yhdistyy trapin ja metallimusiikin elementtejä. Ennen musiikkiuraansa Listhrop tunnettiin tubettajana nimellä Mazzi Maz. Hän aloitti musiikkiuransa nu metal -bändi Myth Cityn laulajana.
Listhropin suosio nousi, kun hän julkaisi singlen ”Heart Attack” sekä sen musiikkivideon. Musiikkivideolla on vuonna 2022 jo lähes 100 miljoonaa näyttökertaa YouTubessa.
Pikkumeduusat

Pikkumeduusat (Limnomedusae) on polyyppieläimiin kuuluva lahko. Lahkon lajeja tavataan niin makeista kuin merivesistäkin.
Taksonomia ja anatomia.
Pikkumeduusoihin luetaan kuuluvaksi neljä tai viisi heimoa, joista Geryoniidae luetaan usein torvimeduusoihin. Lahkoon on alun perin valittu heimot, jotka eivät morfologialtaan sovi täysin varsipolyyppeihin (Anthoathecata) eivätkä suojuspolyyppeihinkään (Leptothecata). Molekyylifylogeneettisten tutkimusten perusteella pikkumeduusat ei ole monofyleettinen lahko. On myös esitetty, ettei Microhydrulidae-heimon laji olisi lainkaan polyyppieläin.
Pikkumeduusien elämänkiertoon kuuluu sekä polyyppi- että meduusavaihe. Polyyppivaiheessa ne elävät pohjassa yksittäin tai korkeintaan muutamien millimetrien pituisina runkokuntina. Meduusavaiheessa meduusassa on neljä lohkoa ja muodoltaan se on usein kellomainen. Sukupuolielimet sijaitsevat meduusan säteittäiskanavissa tai manubriumissa.
Donets–Donbass-kanava

Donets–Donbass-kanava (; ), lyhennys: Kanal SDD () on vuosina 1954–1958 rakennettu keinotekoinen kanava Ukrainan itäosassa. Donin sivuhaarasta Donetsista alkunsa saava, 131,6 kilometriä pitkä, osin avokanavana ja osin putkistojen välityksellä toteutettu veden siirtoreitti on rakennettu palvelemaan erityisesti Donetskin alueen teollisuuden ja taajamien veden tarpeita.
Kanava otettiin käyttöön vuonna 1958. Kanavaa uusittiin ja laajennettiin vuonna 1979. Vedenpinnan kausivaihteluja tasoitetaan kanavan varrelle rakennetuilla tekojärvillä. Kanavan varrella on maaston korkeuserojen vuoksi ja virtauksen edistämiseksi pumppausasemia. Kanavan ylläpitämisestä on vastannut vesiyhtiö Voda Donbasu ().
Kanavan syvyys on 3,5–4,8 metriä ja pohjaosan leveys 1,5–3,0 m, virtauskapasiteetti on 25 m3/s. Matkallaan Donetsista Donetskiin kanavan pintataso nousee 248 metriä korkeammalle.
Oheisessa kartassa on kuvattu kanal SDD:n reittiä. Kanava saa alkunsa Donetsiin rakennetun voimalapadon vierestä (valokuva; alkupiste ) Rajhorodokin kaupunkityyppisen taajaman koillispuolelta. Kanava jatkaa kohti Tšasiv Jaria ja sieltä Horlivkaan, jossa se kulkee pitkähkön matkan maahan kaivettuna putkiosuutena. Sieltä se jatkaa Makijivkan pohjoispuolitse ja Jasynuvatan itäpuolitse Ylä-Kalmiuksen tekojärvelle. Tekojärvi toimii eräänä Donetskin suurkaupunkialueen raakavesilähteenä. Sieltä on yhteys Asovanmereen laskevaan Kalmiusjokeen.